Susie Jessen (DD), 2024-04-19:
Tak for ordet.
De fleste, der sidder herinde i dag, ved nok godt, at det ikke er et område, jeg normalt beskæftiger mig med.
Jeg er blevet kastet lidt ind i den her debat i dag; vores ordfører på området er lidt forsinket.
Men ikke desto mindre glæder jeg mig rigtig meget til den her debat.
Jeg har selv familie på Færøerne og på Grønland, altså som bor i Danmark, men som begge to kommer fra Færøerne og Grønland, så jeg vil gøre mit bedste i den her debat.
Tak til statsministeren for redegørelsen.
Det er en status på arbejdet i rigsfællesskabet, og det er jo altid spændende læsning.
På Færøerne ser den økonomiske udvikling flot ud.
Der har stort set været fremgang i økonomien siden 2011, men der er behov for tilpasninger af økonomien, hvis den skal holde på længere sigt.
Det er godt, at man er opmærksom på det, for grundlaget for et stabilt samfund er en økonomi, der hænger sammen.
Det ses også af beslutningen om, at tilskuddet fra Danmark aftrappes med 25 mio. kr. årligt i årene 2023-2026.
Dermed mindskes afhængigheden af Danmark tilsvarende, og Danmarks tilskud til landskassens samlede økonomi bidrager med 8 pct.
Det er også glædeligt, at kriminalforsorgen på Færøerne forbedres, bl.a. ved at indføre en fodlænkeordning, som der allerede er forslag i Folketinget om.
Det støtter Danmarksdemokraterne også fuldt ud.
Det er også godt, at færingerne har mod på at overtage flere områder.
Sagsområderne i forhold til luftfart og sø er ret gode eksempler.
I Grønland ser økonomien også ganske god ud med fremgang siden 2015, men også her skal der arbejdes med den langsigtede finanspolitiske holdbarhed.
Danmark yder også et vigtigt tilskud til Grønlands økonomi, og tilskuddet udgør 4,3 mia. kr. svarende til godt halvdelen af landskassens indtægter.
Det vil derfor også være godt, hvis der kommer mere gang i økonomien.
I dag udgør turismen kun en mindre del af den grønlandske økonomi, og der er et stort potentiale.
Mere turisme på Grønland kan bidrage til at styrke økonomien, også i forhold til at kunne overtage flere sagsområder fra Danmark og dermed øge selvstændigheden.
Den nye internationale situation med Ruslands krig i Ukraine kan næppe undgå at påvirke området i Arktis.
Vi må virkelig håbe, at Forsvarets Efterretningstjeneste har ret i, at Rusland vil undgå, at spændingerne breder sig til Arktis, men vi kan aldrig vide os sikre.
Læren fra sprængningen af Nord Stream-gasledningen i Østersøen i september 2022 har vist os, at den kritiske infrastruktur skal beskyttes.
Det håber jeg også myndighederne i rigsfællesskabet er opmærksomme på, f.eks. med beskyttelse af internetkabler på havbunden og at være klædt på til at kunne modstå cybertrusler og lignende.
Der er en sag, som ikke er omtalt i redegørelsen, og det er den fiskeriaftale, som Færøerne har forlænget med Rusland i december 2023.
Aftalen sikrer færøske rederier adgang til at fiske torsk i Barentshavet, mod at russiske skibe kan fiske blåhvilling i færøsk farvand.
Det er klart, at fiskeriet er en stor og vigtig del af den færøske økonomi, og fra dansk side skal vi selvfølgelig ikke blande os i, hvilke lande Færøerne indgår aftaler med.
Tak generelt for, at Færøerne har stillet sig på den rigtige side og fordømt invasionen af Ukraine, men jeg synes alligevel, det er påfaldende, at aftalen ikke er omtalt i redegørelsen, ikke mindst fordi seniorforsker Flemming Splidsboel fra Dansk Institut for Internationale Studier i forbindelse med aftalens indgåelse udtalte, at aftalen sætter rigsfællesskabet under pres og sætter Danmark i en dum situation, når nu alle andre lande har travlt med at lægge Rusland på is.
Så jeg efterlyser egentlig regeringens holdning til aftalen, og jeg håber også, at de færøske medlemmer kan komme baggrunden for aftalen lidt nærmere, når de får ordet.
Så har jeg også lyst til lige at knytte en bemærkning til den dialog, der var mellem fru Anna Falkenberg og hr. Flemming Møller Mortensen omkring det her med at få fordomsdiskussionen lidt i gang.
Der synes jeg virkelig, det er vigtigt, at vi også får åbnet lidt op for det her med undervisning, altså hvad det er, vi underviser vores børn i i folkeskolen.
Når jeg tænker tilbage, kan jeg faktisk slet ikke huske, at vi har haft noget om det.
Til gengæld havde vi om den industrielle revolution fire-fem gange eller sådan noget.
Det er bare for at sige, at det jo er helt, helt åbenlyst, at eleverne skal vide meget mere om rigsfællesskabet, end de gør i dag.
Så det var bare lige en lille kommentar til det.
Tak for ordet.